Sach ieman die frowen
Sach ieman die frowen·
die man mac schǒwen·
in dem venster stan·
dú vil wol getane·
dú tv̊t mich ane·
sorgen die ich han·
si lúhtet sam der svnne tůt· gegen dem liehten morgen·
ê was si verborgen·
do mv̊st ich sorgen·
die wil ich nv lan·

Ist aber ieman hinne·
der sine sinne·
her behalten habe·
der ge nach der schonen
dú mit ir kronen·
gie von hinnen abe·
dc si mir ze trôste kome ê dc ich verscheide·
dú liebe vnd dv́ leide·
dú wellen mich beide·
fúrdern hin ze grabe·

Wan sol schriben kleine·
reht vf dem steine·
der min grab bevat·
wie lieb si mir were·
vnd ich ir vnmere·
swer danne vber mich gat·
dc der lese dise not vnd ir gewinne kúnde·
der vil grôssen sv́nde·
die si an ir frúnde·
her begangen hat·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse